ก.ล.ต.จีนเตรียมตรวจสอบการปั่นหุ้น หลังตลาดหุ้นจีนร่วงหนักไม่ทราบสาเหตุ
ก.ล.ต.จีนเตรียมตรวจสอบการปั่นหุ้น หลังตลาดหุ้นจีนร่วงหนักไม่ทราบสาเหตุ
3 ก.ค. 2558

คณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมตรวจสอบข้อสงสัยเกี่ยวกับการปั่นหุ้นในตลาดหุ้นจีน หลังจากผู้เชี่ยวชาญไม่สามารถอธิบายถึงสาเหตุที่ตลาดดิ่งลงอย่างหนักในรอบหลายปี
นายจาง เสี่ยวจุน เจ้าหน้าที่ของ CSRC เปิดเผยว่า การตรวจสอบจะมุ่งเน้นไปที่ธุรกรรมการซื้อขายที่กระทำอย่างต่อเนื่องพร้อมกันในตลาด โดย CSRC ได้มีการติดตามความผิดปกติในการซื้อขายหลักทรัพย์และสัญญาล่วงหน้ามาโดยตลอด
ทั้งนี้ หากพบว่ามีการกระทำผิดจริง ทาง CSRC จะส่งมอบคดีการปั่นหุ้นซึ่งถือเป็นคดีอาญานั้น ไปให้กับฝ่ายตำรวจเพื่อดำเนินการต่อไป
แถลงการณ์จาก CSRC เกิดขึ้นหลังจากที่ตลาดหุ้น A-share ของจีนร่วงลงต่อเนื่อง ขณะเดียวกันก็มีการคาดการณ์ถึงสาเหตุของความสับสนอลหม่านนี้เป็นวงกว้าง โดยผู้เชี่ยวชาญบางคนถึงขนาดมองว่า มีสาเหตุมาจากการสมคบคิด
ดัชนีเซี่ยงไฮ้คอมโพสิตตลาดหุ้นจีนร่วงลงอย่างต่อเนื่อง โดยเมื่อวานนี้ ดัชนีร่วงลง 140.93 จุด หรือ 3.48% ปิดที่ 3,912.77 จุด และดัชนีหุ้นเสิ่นเจิ้นร่วง 5.32% ปิดที่ 12,924.19 จุด
ส่วนในวันนี้ ดัชนีเซี่ยงไฮ้คอมโพสิตเปิดตลาดดิ่งลง 119.06 จุด หรือ 3.04% แตะที่ 3,793.71 จุด
 
อินโฟเควสท์ แปลและเรียบเรียง